Kampala
Mayambala eyazimba amalaalo omutali mufu.
Bya Frederick Kiwanuka
OMUSAJJA agambibwa okusima entaana n’agizimba ng’amalaalo nga temuli mufu, abooluganda bamutabukidde ne bagimuziikuza.
Ssaalongo Mayambala, gwe baalumirizza okuziikamu amayembe agabatigomya baamuwalirizza okuwaayo akakadde ka ssente, embuzi bbiri ne sseggwanga bbiri ebyaweereddwa abasamize abaawomye omutwe mu mulimu gw’okubomola entaana ey’ekiwaani gye yazimba ku biggya by’ekika.
Bino byabadde mu maka g’omugenzi Eria Keesi Kisitu ku kyalo Ndagga ekisangibwa mu Ggombolola y’e Kikyusa mu ssaza ly’e Bamunaanika.
Kigambibwa nti omugenzi Kisitu yafa mu ngeri etaategeerekeka ng’abatuuze n’abekika bbateebereza nti yafa mayembe.
Bawala b’omugenzi Kisitu, okwabadde Cissy Nalubwama ne Lydia Nabbumba baategeezezza nti baagenze ew’omusawo w’ekinnansi Mwanda Ssabasaba asangibwa e Kyankwanzi mu Kyaggwe, eyabategeezezza nga kitaabwe omuto Mayambala bwe yateeka amayembe mw’emu ku ntaana eziri ku kiggya ky’ekika.
Nalubwama ne Nabbumba baagambye nti Ssabasaba yabawadde amagezi bapangise abasawo abakwata amayembe, era bafune n’olukusa ku poliisi ebakkirize okusaanyawo entaana mwe bateebereza okuba amayembe.
Omukolo kw’okusima entaana ogwetabiddwaako poliisi gwasombodde abantu bangi bakira abakuba Ssaalongo Mayambala olube nga bamulangira obulogo.
Wabula Mayambala bakira abasawo gwe bazunza n’okubuuza akana n’akataano, yagambye nti entaana yagizimba nga kijjukizo ng’ayagala ajjuukirirengako mukadde we omu eyabulako amattire.
Ng’okumenya amalaalo tekunnatandika, abasawo abaakulembeddwaamu Yusuf Kasozi ne Mutyaba Muwanga baasoose ne basaba embuzi enzirugavu bbiri ne sseggwanga bbiri, ezaasaddaakiddwa omusaayi ne gumansibwa mu luggya ne ku biggya.
Oluvannyuma ng’entaana emenyeddwa, abasawo baayiye amazzi n’eddagala mu ttaka bakukunulayo ebintu bye baagambye nti gaabadde mayembe.
Mayambala abaserikale baagenze naye ne bamukuumira ku poliisi y’e Luweero, olw’okutya abantu abaabadde bataamye nga baagala okumutuusaako obulabe.
Omuduumizi wa poliisi mu Luweero, Samuel Bamuzibire yagambye nti Mayambala yamaze n’ateebwa ku poliisi ku kakalu ka poliisi.
swh_Latn lug_Latn tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn